আমরা জানি, ইলেকট্রন উচ্চ শক্তির অর্বিটাল থেকে নিম্ন শক্তির অর্বিটালে পতনের সময় শক্তি হিসেবে বিচ্ছিন্ন রঙিন আলোক রেখা বিকীর্ণ করে যাকে পারমাণবিক বর্ণালী রেখা বলে। বিপরীতভাবে, পরমাণু কর্তৃক একই তরঙ্গ দৈর্ঘ্যের আলো শোষিত হলে ইলেকট্রন পুনরায় নিম্ন শক্তির অর্বিটাল থেকে উচ্চ শক্তির অর্বিটালে গমন করে। অণুতেও একইরূপ শোষণ ঘটে থাকে, তবে সেক্ষেত্রে ইলেকট্রন পারমাণবিক অর্বিটালের পরিবর্তে আণবিক অর্বিটালের মধ্যে স্থান বিনিময় করে। কিন্তু গ্রীনহাউজ প্রতিক্রিয়ার ক্ষেত্রে শোষিত অবলোহিত বিকিরণ গ্রীনহাউজ গ্যাস অণুর নিম্ন অর্বিটাল থেকে উচ্চ অর্বিটালে ইলেকট্রনের স্থানান্তরের জন্য যথেষ্ট নয়। তবে এই শোষণের ফলে গ্রীনহাউজ গ্যাস অণুর অভ্যন্তরে এক ধরণের ‘বন্ধন কম্পন’-এর সৃষ্টি হয়।